CELEX: 32015D1204
Language: el
Date: 2015-07-22 00:00:00
Title: Εκτελεστική απόφαση (EE) 2015/1204 της Επιτροπής, της 22ας Ιουλίου 2015, για προσωρινή παρέκκλιση από τους κανόνες καταγωγής που καθορίζονται στο παράρτημα II του κανονισμού (ΕΚ) αριθ. 1528/2007 του Συμβουλίου προκειμένου να ληφθεί υπόψη η ιδιαίτερη κατάσταση της Κένυας όσον αφορά τα φιλέτα τόνου

23.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 195/46
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2015/1204 ΤΗΣ ΕΠΙΤΡΟΠΉΣ
   της 22ας Ιουλίου 2015
   για προσωρινή παρέκκλιση από τους κανόνες καταγωγής που καθορίζονται στο παράρτημα II του κανονισμού (ΕΚ) αριθ. 1528/2007 του Συμβουλίου προκειμένου να ληφθεί υπόψη η ιδιαίτερη κατάσταση της Κένυας όσον αφορά τα φιλέτα τόνου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1528/2007 του Συμβουλίου, της 20ής Δεκεμβρίου 2007, περί εφαρμογής στα προϊόντα καταγωγής ορισμένων χωρών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (1), και ιδίως το άρθρο 36 παράγραφος 1 στοιχείο α) του παραρτήματος II,
   Εκτιμώντας τα ακόλουθα:
   
               (1)
            
            
               Στις 19 Δεκεμβρίου 2011 η Επιτροπή εξέδωσε την εκτελεστική απόφαση 2011/861/ΕΕ (2), με την οποία χορηγήθηκε προσωρινή παρέκκλιση από τους κανόνες καταγωγής που καθορίζονται στο παράρτημα II του κανονισμού (ΕΚ) αριθ. 1528/2007 προκειμένου να ληφθεί υπόψη η ιδιαίτερη κατάσταση της Κένυας όσον αφορά τα φιλέτα τόνου. Με την εκτελεστική απόφαση 2013/716/ΕΕ της Επιτροπής (3) παρατάθηκε η εν λόγω προσωρινή παρέκκλιση έως τις 30 Σεπτεμβρίου 2014.
            
         
               (2)
            
            
               Στις 26 Φεβρουαρίου 2015 η Κένυα ζήτησε νέα παρέκκλιση για την περίοδο από την 1η Ιανουαρίου 2015 έως τις 31 Δεκεμβρίου 2015, για 2 000 τόνους φιλέτων τόνου. Η Κένυα υπέβαλε συμπληρωματικές πληροφορίες στήριξης του αιτήματός της στις 13 Μαρτίου 2015.
            
         
               (3)
            
            
               Σύμφωνα με τις πληροφορίες που υπέβαλε η Κένυα, οι ποσότητες των αλιευμάτων ωμού καταγόμενου τόνου είναι ασυνήθιστα χαμηλές σε σύγκριση ακόμη και με τις συνήθεις εποχιακές διακυμάνσεις, με αποτέλεσμα τη μείωση της παραγωγής φιλέτων τόνου. Η Κένυα επισήμανε τον κίνδυνο που συνεπάγεται η πειρατεία κατά τον εφοδιασμό σε ωμό τόνο. Εξαιτίας αυτής της ασυνήθους κατάστασης, η Κένυα δεν δύναται προσωρινά να συμμορφωθεί με τους κανόνες καταγωγής που καθορίζονται στο παράρτημα II του κανονισμού (ΕΚ) αριθ. 1528/2007.
            
         
               (4)
            
            
               Η Κένυα θα τύχει αυτομάτως παρέκκλισης από τους κανόνες καταγωγής για τα φιλέτα τόνου της κλάσης ΕΣ 1604 σύμφωνα με το άρθρο 40 παράγραφος 7 του πρωτοκόλλου καταγωγής το οποίο επισυνάπτεται στη συμφωνία οικονομικής εταιρικής σχέσης ΚΑΑ–ΕΕ, όταν αρχίσει να ισχύει ή εφαρμοστεί προσωρινά η εν λόγω συμφωνία.
            
         
               (5)
            
            
               Σύμφωνα με το άρθρο 4 παράγραφος 2 του κανονισμού (ΕΚ) αριθ. 1528/2007, οι κανόνες καταγωγής που ορίζονται στο παράρτημα II του εν λόγω κανονισμού και οι παρεκκλίσεις τους πρέπει να αντικατασταθούν από τους κανόνες της συμφωνίας εταιρικής οικονομικής σχέσης ΚΑΑ–ΕΕ, η οποία προβλέπεται να τεθεί σε ισχύ ή να εφαρμοστεί προσωρινά το 2016. Δεδομένου ότι η συνολική κατάσταση, συμπεριλαμβανομένης της κατάστασης όσον αφορά την επικύρωση της συμφωνίας οικονομικής εταιρικής σχέσης ΚΑΑ–ΕΕ, θα επανεξεταστεί το 2016, η παρέκκλιση πρέπει να ισχύει έως τις 31 Δεκεμβρίου 2015.
            
         
               (6)
            
            
               Εάν ληφθούν υπόψη οι σχετικές εισαγωγές, η προσωρινή παρέκκλιση από τους κανόνες καταγωγής του παραρτήματος II του κανονισμού (ΕΚ) αριθ. 1528/2007 δεν αναμένεται να βλάψει σοβαρά τον εδραιωμένο ενωσιακό κλάδο, υπό την προϋπόθεση ότι θα τηρηθούν ορισμένοι όροι σε σχέση με τις ποσότητες, την εποπτεία και τη διάρκεια.
            
         
               (7)
            
            
               Είναι συνεπώς σκόπιμο να χορηγηθεί παρέκκλιση στην Κένυα για 2 000 τόνους φιλέτων τόνου, για περίοδο ενός έτους.
            
         
               (8)
            
            
               Ο κανονισμός (ΕΟΚ) αριθ. 2454/93 (4) της Επιτροπής θεσπίζει κανόνες σχετικά με τη διαχείριση δασμολογικών ποσοστώσεων. Οι εν λόγω κανόνες πρέπει να εφαρμόζονται στη διαχείριση της ποσότητας για την οποία χορηγείται η παρέκκλιση με την παρούσα απόφαση.
            
         
               (9)
            
            
               Για να καταστεί δυνατή η αποτελεσματική παρακολούθηση της εφαρμογής της παρέκκλισης, οι αρχές της Κένυας πρέπει να κοινοποιούν τακτικά στην Επιτροπή αναλυτικά στοιχεία των εκδοθέντων πιστοποιητικών κυκλοφορίας εμπορευμάτων EUR.1.
            
         
               (10)
            
            
               Για να διασφαλιστεί ο τακτικός εφοδιασμός με φιλέτα τόνου στην Ένωση από την Κένυα και η βέλτιστη χρησιμοποίηση των ποσοστώσεων παρέκκλισης, καθώς και για να περιοριστούν πιθανές διαταραχές στο εμπόριο μετά τη λήξη της προηγούμενης παρέκκλισης, πρέπει να παραχωρηθεί νέα παρέκκλιση, με αναδρομική ισχύ από την 1η Ιανουαρίου 2015.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση των διατάξεων του παραρτήματος II του κανονισμού (ΕΚ) αριθ. 1528/2007 και σύμφωνα με το άρθρο 36 παράγραφος 1 στοιχείο α) του εν λόγω παραρτήματος, τα φιλέτα τόνου της κλάσης ΕΣ 1604 που παράγονται από μη καταγόμενο τόνο της κλάσης ΕΣ 0303 θεωρείται, σύμφωνα με τους όρους που προβλέπονται στην παρούσα απόφαση, ότι κατάγονται από την Κένυα.
   Άρθρο 2
   Η παρέκκλιση που προβλέπεται στο άρθρο 1 ισχύει για τα εμπορεύματα και τις ποσότητες που αναγράφονται στο παράρτημα και έχουν δηλωθεί ότι τίθενται σε ελεύθερη κυκλοφορία στην Ένωση από την Κένυα κατά την περίοδο από την 1η Ιανουαρίου 2015 έως τις 31 Δεκεμβρίου 2015.
   Άρθρο 3
   Η διαχείριση των ποσοτήτων που αναφέρονται στο παράρτημα της παρούσας απόφασης πραγματοποιείται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
   Άρθρο 4
   Οι τελωνειακές αρχές της Κένυας λαμβάνουν τα αναγκαία μέτρα για την εκτέλεση των ποσοτικών ελέγχων στις εξαγωγές των εμπορευμάτων που αναφέρονται στο άρθρο 1.
   Πριν από το τέλος του μήνα που έπεται κάθε τριμήνου, οι αρμόδιες αρχές της Κένυας διαβιβάζουν στην Επιτροπή τριμηνιαία δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας EUR.1 σύμφωνα με την παρούσα απόφαση, καθώς και τους αντίστοιχους αύξοντες αριθμούς των πιστοποιητικών αυτών.
   Άρθρο 5
   Στη θέση 7 των πιστοποιητικών κυκλοφορίας EUR.1 που εκδίδονται για τα εμπορεύματα βάσει της παρούσας απόφασης αναγράφεται η ακόλουθη ένδειξη:
   
      «Derogation — Commission Implementing Decision 2015/…/EU».
   
   Άρθρο 6
   Η παρούσα απόφαση αρχίζει να ισχύει την ημερομηνία της δημοσίευσής της.
   Εφαρμόζεται από την 1η Ιανουαρίου 2015 έως τις 31 Δεκεμβρίου 2015.
   
      Βρυξέλλες, 22 Ιουλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 348 της 31.12.2007, σ. 1.
   
      (2)  Εκτελεστική απόφαση 2011/861/ΕΕ της Επιτροπής, της 19ης Δεκεμβρίου 2011, περί προσωρινής παρέκκλισης από τους κανόνες καταγωγής που καθορίζονται στο παράρτημα II του κανονισμού (ΕΚ) αριθ. 1528/2007 του Συμβουλίου, προκειμένου να ληφθεί υπόψη η ιδιαίτερη κατάσταση της Κένυας όσον αφορά τα φιλέτα τόνου (ΕΕ L 338 της 21.12.2011, σ. 61).
   
      (3)  Εκτελεστική απόφαση 2013/716/ΕΕ της Επιτροπής, της 4ης Δεκεμβρίου 2013, για την τροποποίηση της εκτελεστικής απόφασης 2011/861/ΕΕ περί προσωρινής παρέκκλισης από τους κανόνες καταγωγής που καθορίζονται στο παράρτημα II του κανονισμού (ΕΚ) αριθ. 1528/2007 του Συμβουλίου, προκειμένου να ληφθεί υπόψη η ιδιαίτερη κατάσταση της Κένυας όσον αφορά τα φιλέτα τόνου (ΕΕ L 326 της 6.12.2013, σ. 45).
   
      (4)  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253 της 11.10.1993, σ. 1).
   
      ΠΑΡΑΡΤΗΜΑ
      
                  Αύξων αριθμός
               
               
                  Κωδικός ΣΟ
               
               
                  Περιγραφή των εμπορευμάτων
               
               
                  Περίοδος
               
               
                  Ποσότητες
               
            
                  09.1667
               
               
                  1604 14 36
               
               
                  Φιλέτα τόνου
               
               
                  1.1.2015 έως 31.12.2015
               
               
                  2 000 τόνοι